Diari Oficial de la Generalitat Valenciana


Sumari del DOGV 8442, del 12-12-2018 (2018/11355)

RESOLUCIÓ de 29 de novembre de 2018, del president de Turisme Comunitat Valenciana, per la qual es convoquen quatre beques per a la realització, durant l'exercici 2019, de pràctiques professionals en matèria de turisme en dependències de l'entitat pública esmentada (beques classe E i classe I).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8442

Data del DOGV
:   12-12-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/11327


Data del document
:   29-11-2018

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 29 de novembre de 2018, del president de Turisme Comunitat Valenciana, per la qual es convoquen quatre beques per a la realització, durant l'exercici 2019, de pràctiques professionals en matèria de turisme en dependències de l'entitat pública esmentada (beques classe E i classe I). [2018/11979]  
Segons el que disposa l'article 12, apartat 2, de la Llei 15/2018, de 7 de juny, de turisme, oci i hospitalitat de la Comunitat Valenciana, el foment i l'execució de la política turística de la Comunitat Valenciana correspon a Turisme Comunitat Valenciana, entitat de dret públic de les que preveuen l'article 2.3.a.3r i l'article 3.1.c, pertanyent al sector públic instrumental i integrada en el sector públic administratiu, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i denominada, fins a l'entrada en vigor de l'esmentada Llei 15/2018, Agència Valenciana del Turisme.  
  
Turisme Comunitat Valenciana, entitat que fins que no s'aprove el desplegament reglamentari de l'esmentada Llei 15/2018 es regeix pel que estableix el Decret 209/2004, de 8 d'octubre, del Consell, pel qual es va aprovar el Reglament de l'Agència Valenciana del Turisme, té entre els seus objectius d'interés general millorar la formació i professionalitat del sector turístic valencià, la qual cosa comporta, entre altres condicionants, disposar de persones titulades qualificades i amb nivell d'especialització tècnica suficient que compten amb capacitat per a donar resposta a les profundes i ràpides modificacions que tenen lloc en el si del sector turístic.  
Per això, i amb la finalitat de contribuir a aquesta especialització tècnica i, al mateix temps, facilitar l'accés al món laboral de persones joves titulades, enriquint la seua formació amb nous coneixements no solament teòrics sinó sobretot pràctics, Turisme Comunitat Valenciana es planteja la possibilitat que realitzen pràctiques professionals en les seues dependències, ja que concedir beques amb aquest objecte és la manera més adequada de garantir la consecució de les finalitats esmentades.  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'article 166, preveu els aspectes que, com a mínim, han de recollir les convocatòries de subvencions, naturalesa de la qual participen les beques, i a través de la present resolució es concreten aquests aspectes, així com uns altres relacionats amb la mateixa finalitat.  
Així doncs, mitjançant el Decret 20/2017, de 24 de novembre, del president de la Generalitat, s'han establit les bases reguladores per a la concessió de beques per a la realització de pràctiques professionals en matèria de turisme (DOGV 8188, 12.12.2017).  
En el preàmbul de l'esmentat Decret 20/2017 es fa constar que aquests beques «no estan subjectes a la política de la competència de la Unió Europea en matèria d'ajudes públiques i, per tant, no cal que siguen notificades a la Comissió Europea perquè no reuneixen els requisits de l'article 107.1 del Tractat de Funcionament de la Unió Europea, ja que, per raó de la qualitat dels beneficiaris i de l'objecte de les beques, aquests accions subvencionables no afecten la competència ni els intercanvis comercials entre els estats membres, ni tampoc afavoreixen determinades empreses o produccions».  
Durant el procediment d'elaboració d'aquestes bases, es va emetre un informe de no-subjecció, que juntament amb el projecte normatiu d'aleshores va ser remés a la Direcció General de Finançament i Fons Europeus, que va comunicar que no es realitzarien observacions al projecte normatiu.  
El dia 23 de novembre de 2018, la Direcció General de Pressupostos ha emés un informe favorable, a l'efecte del que disposa l'article 26 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'article 2 de l'esmentat Decret 20/2017, aprovatori de les bases reguladores, estableix que les convocatòries de beques es faran mitjançant una resolució de la persona que ostente la presidència de l'Agència Valenciana del Turisme (actualment, Turisme Comunitat Valenciana), en concordança amb el que estableix, respecte als òrgans competents per a la convocatòria, l'article 160, apartat 4, lletra b, de l'esmentada Llei 1/2015, i com ja assenyalava l'article 5, apartat 2, lletra g, del Decret 209/2004, pel qual es va aprovar el Reglament de l'Agència Valenciana del Turisme (actualment Turisme Comunitat Valenciana).  
En virtut del que s'ha exposat i de conformitat amb els preceptes esmentats i altres d'aplicació general i pertinent, resolc:  
  
Primer. Objecte  
Convocar la concessió de les beques que, per a la realització de pràctiques professionals durant l'exercici 2019 en dependències de Turisme Comunitat Valenciana, es concreten seguidament, atenent la seua classe, nombre, titulació requerida i lloc de realització:  
1. De classe E: una beca en matèria de competitivitat i assessorament a pimes turístiques, en el marc del programa d'acceleració empresarial Accetur, destinada a persones amb el grau en Turisme, Economia, Administració i Direcció d'Empreses (ADE), Gestió i Administració Pública (GAP) o Sociologia i Gastronomia. Les pràctiques es realitzaran en la seu central de Turisme Comunitat Valenciana, Unitat de Desenvolupament Turístic, Àrea de Competitivitat Turística.  
2. De classe I: tres beques en matèria de gestió administrativa en el marc del decret d'ajudes dirigides al sector turístic i, en concret, per a les convocatòries d'ajudes anuals a entitats i empreses de la Comunitat Valenciana, destinades a persones amb el grau en Turisme o en Gestió i Administració Pública (GAP). Les pràctiques es realitzaran en la seu central de Turisme Comunitat Valenciana, Servei de Planificació i Estratègia Turística, Àrea de Competitivitat Turística.  
  
Segon. Finançament  
1. El Projecte de llei de pressupostos de la Generalitat per a l'exercici 2019, dins de la secció 05, entitat 00107. Turisme Comunitat Valenciana, inclou una línia denominada «Programa d'especialització turística en mercats turístics», amb el codi línia S0750000 i un import de tres-cents quaranta-tres mil euros (343.000 ?), cap. IV. Les persones que es preveu que en siguen beneficiàries són titulades universitàries i en formació professional superior.  
2. Aquesta línia inclou l'import global màxim destinat a la concessió de les quatre beques que es convoquen mitjançant aquesta resolució i que serà, per a l'exercici 2019, de cinquanta mil euros (50.000 ?), i per a l'exercici 2020, de cinquanta mil euros (50.000 ?), condicionat en tots dos casos a l'existència de crèdit adequat i suficient en les respectives lleis de pressupostos de la Generalitat per a cada exercici.  
3. El període de durada de cada beca començarà el dia de 2019 que s'indique en la resolució d'aquesta convocatòria i s'estendrà fins al 31 de desembre de 2019, de conformitat amb el principi d'anualitat pressupostària recollit en l'article 25.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El període inicial de cada beca podrà prorrogar-se, sense necessitat d'una nova convocatòria, per un període màxim de dotze mesos addicionals, sempre que el desenvolupament de l'activitat que es duga a terme ho requerisca o aconselle, de manera que la possibilitat de pròrroga queda condicionada, en tot cas, a l'existència del crèdit adequat i suficient en els pressupostos de la Generalitat per a l'exercici 2020.  
4. Es procedirà així mateix al finançament de la quota d'empresa de la Seguretat Social de les persones adjudicatàries aquesta convocatòria de beques, amb càrrec a la dotació pressupostària del capítol I, «Seguretat Social», de Turisme Comunitat Valenciana, per un import mensual per cada becari de 39,58 - i un total anual per a les quatre beques de 1.899,84 - i, en tot cas, atesos els imports establits en la normativa vigent en la matèria, de conformitat amb el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desenvolupament del que preveu la disposició addicional tercera de la Llei 27/2011, d'1 d'agost, sobre l'actualització, adequació i modernització del sistema de Seguretat Social.  
  
  
Tercer. Condicions de la concessió de les beques  
1. Aquesta convocatòria es realitza de conformitat amb les bases reguladores aprovades segons el Decret 20/2017, de 24 de novembre, del president de la Generalitat, pel qual s'estableixen les bases reguladores per a la concessió de beques per a la realització de pràctiques professionals en matèria de turisme (DOGV 8188, 12.12.2017), de manera que queda condicionada al que estableixen aquests bases, entre el contingut de les quals destaca el que figura detallat en els apartats següents.  
2. El procediment de concessió d'aquestes beques es tramitarà en règim de concurrència competitiva.  
3. Per a obtindre la condició de beneficiari de la beca hauran de reunir-se els requisits que determina l'article 3 de l'esmentat Decret 20/2017, de 24 de novembre, del president de la Generalitat, al final del termini de presentació de sol·licituds de la present convocatòria.  
4. Les pràctiques es realitzaran en les dependències de Turisme Comunitat Valenciana que figuren concretades en el punt primer d'aquesta resolució. Així mateix, podran realitzar desplaçaments en funció de les necessitats formatives a complementar.  
5. L'activitat pràctica a desenvolupar consistirà en tasques adequades per a adquirir formació complementària i especialització, en relació amb la titulació exigida per a cada classe de beques en funció de la matèria pròpia de cadascuna de les titulacions esmentades. La matèria està detallada en l'article 1 de l'esmentat Decret 20/2017, aprovatori de les bases reguladores i que, igualment, apareix indicada en el punt primer de la present convocatòria.  
  
Quart. Termini de presentació, forma i documentació de què s'ha d'acompanyar la sol·licitud  
1. El termini per a la presentació de les sol·licituds serà de 15 dies hàbils a comptar des de l'endemà de la publicació d'aquesta resolució de convocatòria en el Diari Oficial de la Generalitat Valenciana.  
  
2. La forma de presentació de les sol·licituds i la documentació que s'hi ha d'acompanyar es realitzarà i ajustarà al que determinen els articles 6 i 7 del Decret 20/2017, de 24 de novembre, del president de la Generalitat.  
3. De conformitat amb el que preveu l'article 6.3 del Decret 20/2017, de 24 de novembre, del president de la Generalitat, les persones que aspiren a la beca podran fer ús del servei d'assistència tècnica a través del correu electrònic generalitat\_en\_yhd@lvd.sg, destinat a solucionar qualsevol problema tècnic relacionat amb la presentació electrònica d'aquesta sol·licitud.  
  
Cinqué. Criteris de valoració de les sol·licituds  
1. Les sol·licituds presentades es valoraran conforme als criteris establits en l'article 4, «Barem per a avaluar els mèrits personals», del Decret 20/2017, de 24 de novembre, del president de la Generalitat.  
  
2. La valoració màxima que es podrà obtindre en l'entrevista/prova serà de 7 punts i seran considerats els cinc criteris indicats en l'apartat 1.e de l'article 4 de l'esmentat Decret 20/2017, la puntuació màxima del qual serà, respectivament, la següent: els criteris «profunditat de coneixements» i «facilitat d'adaptar-se a plantejaments diversos» seran puntuats fins a 2 punts, i els tres criteris restants, fins a 1 punt.  
  
  
Sisé. Ordenació i instrucció. Comissió avaluadora  
1. L'ordenació i instrucció del procediment correspondrà, conforme a la resolució d'organització vigent de Turisme Comunitat Valenciana, al personal i a les unitats administratives que realitzen les funcions atribuïdes a l'Àrea de Competitivitat Turística.  
2. De conformitat amb l'article 9 del Decret 20/2017, de 24 de novembre, del president de la Generalitat, es constitueixen les comissions avaluadores següents, formades pels membres que es detallen:  
Beca classe E (Competitivitat i assessorament a pimes turístiques):  
- La persona que dirigisca l'Àrea de Competitivitat Turística, que actuarà com a president o presidenta de la comissió.  
- La persona que dirigisca el Servei de Planificació i Estratègia Turística, que actuarà com a secretari o secretària de la comissió.  
- La persona que dirigisca la Unitat de Desenvolupament Turístic.  
Beques classe I (Gestió administrativa):  
- La persona que dirigisca l'Àrea de Competitivitat Turística, que actuarà com a president o presidenta de la comissió.  
- La persona que dirigisca el Servei de Planificació i Estratègia Turística, que actuarà com a secretari o secretària de la comissió.  
- La persona que dirigisca la Unitat de Competitivitat Turística.  
Seté. Mitjans de publicació dels diferents tràmits  
Les publicacions de relacions i llistes que determinen el procés de selecció s'efectuaran en la seu electrònica o portal institucional de la Generalitat en internet, https://sede.gva.es/va/web/sede\_electronica/inicio, així com en la pàgina web:  
http://www.turisme.gva.es/opencms/opencms/turisme/va/contents/conselleria/convocatorias/becas.html  
  
Huité. Termini de resolució i notificació  
1. El termini màxim per a dictar i publicar les resolucions serà de tres mesos, a comptar de la data de publicació de la convocatòria, sense perjudici que puga ampliar-se en els termes previstos en la legislació bàsica del procediment administratiu comú. Conclòs aquest termini sense que s'haja dictat i publicat la resolució expressa, les persones interessades podran considerar desestimades les seues sol·licituds per silenci administratiu.  
2. La resolució de concessió es publicarà en el Diari Oficial de la Generalitat Valenciana, amb expressió de les bases, la convocatòria, el programa i el crèdit pressupostari al qual s'imputen les beques atorgades, la relació de beneficiaris, les quantitats concedides i la finalitat d'aquestes. La publicació de la resolució esmentada tindrà l'efecte de notificació a les persones interessades, d'acord amb el que disposa la legislació bàsica de procediment administratiu comú, i la informació corresponent s'inserirà en la seu electrònica o portal institucional de la Generalitat en internet, https://sede.gva.es/va/web/sede\_electronica/inicio, així com en la pàgina web:  
http://www.turisme.gva.es/opencms/opencms/turisme/va/contents/conselleria/convocatorias/becas.html  
  
Nové. Recursos  
La resolució de concessió de la beca que es dicte d'acord amb aquesta convocatòria posarà fi a la via administrativa i contra aquesta es podrà interposar un recurs potestatiu de reposició davant de l'òrgan que la dicte, en el termini d'un mes a comptar des de l'endemà de la seua publicació, o bé, directament, recurs contenciós administratiu davant dels jutjats contenciosos administratius de València, en el termini de dos mesos a comptar des de l'endemà de la publicació de la resolució, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Deu. Quantia de les beques, règim de lliurament i justificació  
A l'efecte de la quantia, el pagament i la justificació de les beques, s'estarà al que estableix el capítol V del Decret 20/2017, de 24 de novembre, del president de la Generalitat. De conformitat amb la Resolució de 22 de febrer de 2018, de la Conselleria d'Hisenda i Model Econòmic (DOGV 8261, 26.03.2018), la dotació econòmica inicial de cadascuna de les beques serà de 1.023,16 euros bruts mensuals.  
  
Onze. Efectes  
Aquesta resolució tindrà efecte l'endemà de la seua publicació en el Diari Oficial de la Generalitat Valenciana. Contra aquesta resolució de convocatòria, que posa fi a la via administrativa, es podrà interposar un recurs contenciós administratiu, d'acord amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos, a comptar des de l'endemà de la seua publicació, davant dels jutjats contenciosos administratius de València, si bé, podrà interposar-se, potestativament, un recurs de reposició davant la presidència de Turisme Comunitat Valenciana en el termini d'un mes, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 29 de novembre de 2018.- El president de Turisme Comunitat Valenciana: Francesc Colomer Sánchez.